Asteroïde kom ‘na’ aan aarde verbyKunstenaarsvoorstelling van ‘n asteroïde wat die aarde tref Die internasionale ruimtegemeenskap gaan hul planetêre verdedigingstelsel op die proef stel wanneer ŉ asteroïde, bekend as 2012TC4 en so groot soos ’n huis, op 12 Oktober vanjaar “na” aan die aarde verbybeweeg. Volgens Michael Kelley, ŉ navorser by Nasa se TC4-veldtog, gaan wetenskaplikes van dié verskyning gebruik maak om meer inligting oor asteroïdes in te samel vir die dag wanneer die aarde werklik in gevaar is. Hoewel die meeste wetenskaplikes sê dat daar geen kans is vir die asteroïde om die aarde te tref nie, is sommiges van mening dat daar wel ŉ een uit ŉ miljoen kans is dat dié asteroïde die aarde kan tref. “Wetenskaplikes gaan die geleentheid gebruik om data te versamel en soveel as moontlik oor asteroïdes te leer. Ons gaan verder ook die wêreldwye asteroïde-opsporing- en opsporingsnetwerk toets. Ons gaan ons vermoë assesseer om saam te werk as daar eendag ŉ werklike bedreiging is.” Detlef Koschny, ŉ navorser van die Near-Earth Object (NEO)-segment van die Space Situational Awareness (SSA)-program, sê hoewel daar nie ooreenstemming is oor die asteroïde nie, is dit “beslis iets waarop wetenskaplikes ŉ oog moet hou”. Wetenskaplikes is dit egter eens dat nóg waarnemings en berekenings nodig is om presies te bepaal wat die asteroïde se trajek sal wees. 2012TC4 is in 2012 ontdek toe dit ongeveer halfpad die afstand tussen die aarde en die maan, by die aarde verby is. Min is nog omtrent die asteroïde bekend en sy grootte word op tussen 10 m en 40 m in deursnee geskat. “Die grootte van die asteroïde is gemeet deur die lig wat dit weerkaats, maar ons kan nie met sekerheid daaroor praat nie. In wese kan dit enigiets tussen 10 m en 40 m wees,” sê Koschny. Die asteroïde het vermoedelik al verskeie kere digby die aarde verbygeskuur, maar dit is moeilik om te bepaal of dit die aarde dalk met ŉ toekomstige besoek ŉ voltreffer sal toedien. Sou die asteroïde die aarde tref, hang dit baie af van of dit ŉ yster- of rotsasteroïde is. ’n Metaalasteroïde sou ŉ krater op die aarde maak, maar ’n asteroïde van rots sou skaars ŉ impak op die aarde hê.